text: 31. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ. 1207/30 της 18/26 Φεβρ. 1977 (ΦΕΚ Β’ 145) Περί εκδιδομένων στοιχείων επί αστικών και ειδικών μεταφορών δια φορτηγών αυτοκινήτων Δ.Χ. Έχοντες υπ’ όψει: α)Τας διατάξεις της περιπτ. ζ’ του άρθρ. 49 του υπ’ αριθ. 99/1977 Π.Δ/τος «περί τροποποιήσεως συμπληρώσεως και κωδικοποιήσεως εις ενιαίον κείμενον των διατάξεων περί τηρήσεως βιβλίων και στοιχείων». β)Τας ιδιορυθμίας των αστικών και των ειδικών μεταφορών φορτηγών αυτοκινήτων ή τρικύκλων δημοσίας χρήσεως και την εκ τούτου ανάγκην ειδικής ρυθμίσεως των εκδιδομένων στοιχείων δια τας μεταφοράς ταύτας, αποφασίζομεν: 1.Δια τας ενεργουμένας εντός της αστικής περιοχής των πόλεων μεταφοράς αγαθών δια φορτηγών αυτοκινήτων ή τρικύκλων δημοσίας χρήσεως δύναται, αντί φορτωτικής, να τηρήται υπό του μεταφορέως ημερολόγιον μεταφοράς, εις το οποίον αναγράφεται το ονοματεπώνυμον, και η διεύθυνσις του φορτωτού και του παραλήπτου, ο αριθμός του φορολογικού στοιχείου του φορτωτού το οποίον παραδίδεται εις τον μεταφορέα, η χρονολογία και η ώρα εκκινήσεως του αυτοκινήτου δι’ εκάστην διαδρομήν και το κόμιστρον. Εις το ημερολόγιον μεταφοράς δύναται να αναγράφεται μόνον η χρονολογία και η ώρα εκκινήσεως του αυτοκινήτου, το είδος, ο αριθμός και η χρονολογία του φορολογικού στοιχείου και το κόμιστρον, εφ’ όσον εις το φορολογικόν στοιχείον περιέχονται τα λοιπά δεδομένα. Το ημερολόγιον μεταφοράς και το καταχωρούμενον εις τούτο φορολογικόν στοιχείον τηρούνται επί του αυτοκινήτου ή τρικύκλου και διαφυλάσσονται υπό του μεταφορέως. Επί μεταφοράς αποσκευών και οικοσκευών δεν απαιτείται φορολογικόν στοιχείον του φορτωτού και εις το ημερολόγιον μεταφοράς αναγράφεται μόνον η ένδειξις «αποσκευαί» ή «οικοσκευή», κατά περίπτωσιν, η χρονολογία, η ώρας εκκινήσεως του αυτοκινήτου δι’ εκάστην διαδρομήν και το κόμιστρον. Εις απάσας τας ανωτέρω περιπτώσεις δύναται, αντί ημερολογίου μεταφοράς, να εκδίδεται υπό του μεταφορέως θεωρημένη διπλότυπος απόδειξις, εις την οποίαν αναγράφονται τα καταχωριζόμενα εις το ημερολόγιον μεταφοράς δεδομένα, κατά περίπτωσιν. Το έν αντίτυπον της αποδείξεως ταύτης παραδίδεται εις τον καταβάλλοντα το κόμιστρον. 2.Δια τας ενεργουμένας δια φορτηγών αυτοκινήτων ή τρικύκλων δημοσίας χρήσεως μεταφοράς απορριπτομένων υλικών (μπαζών), κόπρου και ακαθάρτων υδάτων (λυμάτων κλπ.) δύναται, αντί φορτωτικής, να τηρήται ημερολόγιον μεταφοράς, εις το οποίον να αναγράφεται το ονοματεπώνυμον και η διεύθυνσις του φορτωτού, η χρονολογίαν, η ώρα εκκινήσεως του του αυτοκινήτου δι’ εκάστην διαδρομήν και το κόμιστρον συνολικώς. Δια τας μεταφοράς ταύτας δεν απαιτείται φορολογικόν στοιχείον του φορτωτού. 3.Δια την απόδοσιν των τελών χαρτοσήμου επί των κομίστρων των περί ων η παρούσα απόφασις μεταφορών εφαρμόζονται αναλόγως αι διατάξεις του άρθρ. 30 του υπ’ αριθ. 99/1977 Π.Δ/τος, περί Κώδικος Φορολογικών Στοιχείων. Η ισχύς της παρούσης άρχεται από 1ης Μαΐου 1977. Η παρούσα δημοσιευθήτω δια της Εφημερίδος της Κυβερνήσεως. 